b'\n_START_ARTICLE_\nViialan kirkko\n_START_PARAGRAPH_\nViialan kirkko sijaitsee Akaan Viialassa. Vuonna 1927 perustetun Viialan seurakunnan ensimm\xc3\xa4inen varsinainen kirkko valmistui 1950 ja sen on suunnitellut arkkitehti Jaakko T\xc3\xa4htinen. Kirkon rakentamisessa avustivat taloudellisesti Viialan nahkatehtaan omistaja vuorineuvos Emil Aaltonen, Viialan vaneritehtaan omistanut Viiala Oy ja Amerikan luterilaiset seurakunnat. Kirkkoa on laajennettu 1982 pohjoispuolisella siipirakennuksella. Jyrkk\xc3\xa4lappeisen harjakaton omaava suorakaiteen muotoinen kirkko on saanut vaikutteita keskiaikaisista kivikirkoista. Sis\xc3\xa4\xc3\xa4nk\xc3\xa4yntip\xc3\xa4\xc3\xa4dyss\xc3\xa4 olevat kapeat pystyikkunat j\xc3\xa4ljittelev\xc3\xa4t keskiaikaisten kivikirkkojen p\xc3\xa4\xc3\xa4tykoristeluja. Kirkkoon liittyy korkea campanile-tyyppinen kellotorni._NEWLINE_Viialan kirkon alttaritaulun Kristus Viialan katukuvassa on maalannut taidemaalari Lennart Segerstr\xc3\xa5le. Sis\xc3\xa4maalauksen v\xc3\xa4risuunnittelijana toimi taidemaalari Gabriel Engberg ja kirkon kattokruunut ja valaisimet valmisti Orno Oy._NEWLINE_Viialan kirkko on luokiteltu Suomen valtakunnallisesti merkitt\xc3\xa4viin rakennettuihin kulttuuriymp\xc3\xa4rist\xc3\xb6ihin.'